KIRJALLINEN KYSYMYS E-3870/00

esittäjä(t): Avril Doyle (PPE-DE) komissiolle

(8. joulukuuta 2000)

Aihe: Euroopan unionin apu Hondurasille

Ottaen huomioon, että kansainvälisen yhteisön reagointi hirmumyrsky Mitchin kaksi vuotta sitten Hondurasissa aiheuttamiin tuhoihin on ollut hyvin organisoitua ja että se täyttää Hondurasin jälleenrakennuksen tavoitteet, voiko komissio selittää täsmällisesti, miksi EU ei ole täyttänyt lupaustaan toimittaa maan jälleenrakennukseen useita miljardeja euroja, ja miksi kaksi vuotta hirmumyrskyn jälkeen Hondurasiin ei ole toimitettu ensimmäistäkään euroa?

Christopher Pattenin komission puolesta antama vastaus

(9. helmikuuta 2001)

Euroopan yhteisön humanitaarisen avun toimisto (ECHO) on pyrkinyt vastaamaan polttavimpiin tarpeisiin toteuttamalla Hondurasissa vuosina 1998-1999 hätäaputoimia yhteensä 15 miljoonan euron arvosta, ja se on sitonut tarkoitukseen vielä 1,5 miljoonaa euroa vuonna 2000. ECHO:n avustustoimet kohdistuivat kolmeen pääasialliseen alaan: vesihuolto, terveydenhuolto sekä rakennusten kunnostus. Alueen elintarviketurvan parantamiseen myönnettiin vuonna 1999 apua yhteensä 30 miljoonaa euroa, josta pääosa ohjattiin Hondurasiin. Kaiken Hondurasiin suunnatun elintarvikeavun ja ECHO:n avun jakamisesta kaikkialle maahan huolehtivat eurooppalaiset ja paikalliset kansalaisjärjestöt hirmumyrskyä seuranneiden kuukausien aikana.

Tämän merkittävän hätäavun lisäksi yhteisö on vakaasti sitoutunut osallistumaan hirmumyrsky Mitchin koettelemien Keski-Amerikan maiden jälleenrakennus- ja uudistusohjelman toteuttamiseen. Tässä on kyse pitkän aikavälin toiminnasta, jota oli valmisteltava perusteellisesti ja joka oli yhteensovitettava kansallisten kehittämisstrategioiden ja muiden avunantajien toimien kanssa. Tässä yhteydessä komissio voi ilmoittaa arvoisalle parlamentin jäsenelle, että se on aloittanut Keski-Amerikan alueellisen jälleenrakennusohjelman (PRRAC) toteuttamisen. Ohjelman hallinnoinnista ja julkisten varojen asianmukaisen käytön varmistamisesta vastaa komission Nicaraguassa sijaitsevaan lähetystöön sijoitettu työryhmä, johon kuuluu virkamiehiä ja paikallisia toimihenkilöitä.

Tähän ohjelmaan käytetään yhteensä 250 miljoonaa euroa ja sen piiriin kuuluvat asianomaisessa neljässä avunsaajamaassa (El Salvador, Nicaragua, Honduras ja Guatemala) kansanterveys, vesihuolto, asuminen ja koulutus. Pyrkimyksenä on jatkaa ja tehostaa aiemmin aloitettuja toimia. Komissio teki ensimmäisen maksusitoumuksen, jonka suuruus oli 82,5 miljoonaa euroa, Keski-Amerikan alueellista jälleenrakennusohjelmaa varten 22. joulukuuta 1999.

Hondurasille on osoitettu 30 miljoonaa euroa Keski-Amerikan alueellisen jälleenrakennusohjelman Hondurasia koskevasta ohjelmalohkosta (Subprograma Honduras) vuosina 1999-2002 toteutettavia toimia varten. Vuonna 1998 jälleenrakennusohjelman tutkimuksen ja teknisen avun hankkeen määrärahoista 8,2 miljoonaa euroa osoitettiin Hondurasiin liittyviin toimiin. Joulukuun 22. päivänä 2000 komissio sitoi yhteensä 44,16 miljoonaa euroa jälleenrakennusohjelman toista osaa varten. Näistä varoista noin 22 miljoonaa euroa on tarkoitettu Hondurasia koskeviin toimiin.

Keski-Amerikan alueellisen jälleenrakennusohjelman tutkimuksen ja teknisen avun hankkeelle myönnetyistä määrärahoista yli 30 prosenttia on jo käytetty. Ensimmäisten jälleenrakennusohjelmaan sidottujen määrärahojen maksaminen alkoi joulukuussa 2000 ja jatkuu vuonna 2001, jolloin aloitetaan myös toisessa vaiheessa tehdyn maksusitoumuksen suorittaminen, kunhan avunsaajamaat ovat allekirjoittaneet sen.

Edellä mainittujen ohjelmien lisäksi komissio osoittaa vähintään 15 miljoonaa euroa voimakkaasti velkaantuneita köyhiä maita koskevaan aloitteeseen (HIPC-aloite) Hondurasissa. Nämä varat maksetaan, kun Kansainvälinen valuuttarahasto on vahvistanut, että Honduras täyttää niiden saamisen edellytykset.

Kysyjälle kerrottakoon, että yhteisö on toteuttamassa Hondurasissa useita hankkeita myös perinteiseen kahdenväliseen yhteistyöhön kuuluvan kehitysavun turvin. Käynnissä oli vuoden 2000 maaliskuussa noin 40 yhteisön hanketta, joihin oli myönnetty varoja yhteensä 60 miljoonaa euroa.

Komissio katsoo, että sen osuus Keski-Amerikan ja erityisesti Hondurasin hätäapu- ja jälleenrakennustoimissa on ollut merkittävä.